Япэ къуажэ спартакиадэ
«Вымпел» спорт клубым иджыблагъэ щекIуэкIащ «Ислъэмейм и щIалэгъуалэр терроризмэмрэ наркотикымрэ» я бийщ къыхуеджэныгъэм щIэт япэ къуажэ спартаки- адэ.
— Дэ дыхуейщ нобэрей зэпеуэныгъэхэр щIэдзапIэ яхуэхъуну ижь-ижьыж лъандэрэ къыддекIуэкI спорт зэхьэзэхуэхэр, ди лъэпкъым и щэнхабзэ щIэиныр къэгъэщIэрэщIэжыным, — къыхигъэщащ спартакиадэр къыщызэIуихым Ислъэмей къуажэм и щIыпIэ администрацэм и Iэтащхьэ Ахъы Аслъэнбэч.
Япэ къуажэ спартакиадэм и хьэщIэ лъапIэхэт КъБР-м и Правительствэм и УнафэщIым и къуэдзэ Къардэн Мурат, УФ-м Кавказ Ищхъэрэм и IуэхухэмкIэ и министрым и дэIэпыкъуэгъу Къуныжь МуIэед, Бахъсэн районым и щIыпIэ администрацэм и Iэтащхьэм и къалэнхэр зыгъэзащIэ Къанэмэт Рустам, Бахъсэн къалэ округым и администрацэм и Iэтащхьэ Мамхэгъ Хьэчим, КъБР-м спортымкIэ и министрым и къуэдзэ Хэжь Заур, республикэм и Парламентым и депутат Мэремыкъуэ Арсен, Бахъсэн районым и прокурор Бэшорэ Аслъэн, Бахъсэн районым щыIэ Следственнэ комитетым и унафэщI Бэрэгъун Олег, Бахъсэн къалэм, Бахъсэн, Дзэлыкъуэ районхэм я дзэ комиссариатым и къудамэм и унафэщI Сосналы Мухьэмэд, Бахъсэн щIыналъэм хыхьэ къуажэхэм я Iэтащхьэхэр.
— Нобэ Бахъсэн районым щыдогъэкIуэкI япэ къуажэ спартакиадэ. Куэд къызрихьэлIэ мыпхуэдэ Iуэхугъуэхэм мыхьэнэшхуэ яIэщ щIыналъэм и цIыхухэм, псом хуэмыдэу щIалэгъуалэм, папщIэ, — жиIащ Къанэмэт Рустам. — Спартакиадэм и мыхьэнэр нэхъ лъэщыр зэхэгъэкIыным и закъуэкъым, атIэ щIыпIэм щыпсэу- хэр зэрыгъэщIэнырщ, зэкъуэгъэувэнырщ. Ар хабзэ дахэ тхуэхъуну сыщогугъ.
Бахъсэн районым и щIыпIэ администрацэм и пресс-IуэхущIапIэм хъыбар къызэрыдигъэщIамкIэ, зэхьэзэхуэр къызэIуахащ Бещтокъуэ Азэмэт и зыкъэгъэлъэгъуэныгъэмкIэ. Абы минихрэ щитхум щIигъукIэ щIым IэпщэкIэ зыкъытриIэтыкIащ икIи рекорд игъэуващ. А Iуэхугъуэм, дауи, куэд дихьэхащ.
Жэщыбг хъухукIэ екIуэкIащ зэпеуэхэр. Абы хэта цIыху 380-м щIигъур зэхьэзэхуащ гырэ къэIэтынымкIэ, бэнэкIэ хуитымкIэ, армстрелингымкIэ, турникым зыщIэIэтэнымкIэ, кIэпсэкIэ зэпекъунымкIэ.
Нэхъыжьхэми пщIэ лъагэ хуащIащ. Ахэр Iэтауэ ягъэлъэпIащ икIи нэгузыужь концерт ирагъэлъэгъуащ.
Ислъэмей къуажэм и курыт еджапIэ №4-м щызэхэтащ армэ дэкIыгъуэм зыщыхуагъэхьэзыр район зэхьэзэхуэ. Абы кърихьэлIат ебгъуанэ — епщыкIузанэ классхэм щIэсхэр къызэщIэзыубыдэ командэ 20. Турникым зыщIэIэтэнымкIэ, гранатэ дзынымкIэ, метр 1000 къэжынымкIэ ныбжьыщIэхэр зэхьэзэхуащ.
Гуп зэпеуэм бжьыпэр щаубыдащ Къулъкъужын Ипщэ курыт школ №1-м и еджакIуэхэм. Абыхэм къакIэлъокIуэ Къубэ-Тэбэ къуажэм и курыт еджапIэ №1-м къикIахэр. Ещанэ увыпIэр зыIэрагъэхьащ Къулъкъужын Ищхъэрэ и курыт еджапIэ №3-м щеджэхэм.
Зэхьэзэхуэм бжьыпэр щызыубыда Къулъкъужын Ипщэм и еджакIуэхэм Iэмал ягъуэтащ республикэпсо зэхьэзэхуэм хэтыну.
Хьэтау Ислъам.
